ΑΠΟΦΑΣΗ ΤΗΣ ΕΠΙΤΡΟΠΗΣ

της 22ας Φεβρουαρίου 2000

για ορισμένα μέτρα προστασίας σχετικά με τη γρίππη των ορνίθων στην Ιταλία

[κοινοποιηθείσα υπό τον αριθμό Ε(2000) 489]

(Κείμενο που παρουσιάζει ενδιαφέρον για τον ΕΟΧ)

(2000/149/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10 παράγραφος 4,

την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9 παράγραφος 4,

Εκτιμώντας τα ακόλουθα:

(1) Από τις 20 Δεκεμβρίου 1999, εμφανίστηκαν σε πολλές περιοχές της Ιταλίας κρούσματα γρίππης των ορνίθων.

(2) Στην οδηγία 92/40/ΕΟΚ του Συμβουλίου(4), της 19ης Μαΐου 1992, για τη θέσπιση κοινοτικών μέτρων για την καταπολέμηση της γρίππης των ορνίθων θεσπίζονται μέτρα για τον έλεγχο της γρίππης των ορνίθων.

(3) Οι διατάξεις για το ενδοκοινοτικό εμπόριο ζώντων πουλερικών και αυγών επώασης θεσπίζονται στην οδηγία 90/539/ΕΟΚ του Συμβουλίου, της 15ης Οκτωβρίου 1990, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες(5), όπως τροποποιήθηκε τελευταία από την οδηγία 1999/90/ΕΚ(6).

(4) Οι διατάξεις για το ενδοκοινοτικό εμπόριο πτηνών διαφορετικών από τα πουλερικά που αναφέρονται στην οδηγία 90/539/ΕΟΚ θεσπίζονται στην οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ(7), όπως τροποποιήθηκε τελευταία από την απόφαση 95/176/ΕΚ της Επιτροπής(8).

(5) Οι διατάξεις για το ενδοκοινοτικό εμπόριο νωπού κρέατος πουλερικών θεσπίζονται στην οδηγία 91/494/ΕΟΚ του Συμβουλίου, της 26ης Ιουνίου 1991, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές νωπών κρεάτων πουλερικών από τρίτες χώρες(9), όπως τροποποιήθηκε τελευταία από την οδηγία 1999/89/ΕΚ(10).

(6) Η κατάσταση της ασθένειας ενδέχεται να θέσει σε κίνδυνο τα κοπάδια σε άλλα μέρη της Κοινότητας στο πλαίσιο του εμπορίου πουλερικών και ζωντανών πτηνών και αυγών επώασης.

(7) Η Ιταλία θέσπισε μέτρα πρόληψης και καταπολέμησης της γρίππης των ορνίθων στο πλαίσιο:

- της οδηγίας 92/40/ΕΟΚ,

- της οδηγίας 90/539/ΕΟΚ,

- της οδηγίας 92/65/ΕΟΚ,

- της οδηγίας 91/494/ΕΟΚ,

- του εθνικού διατάγματος αριθ. 600.6/24461/57Ν/139 το οποίο εξεδόθη στις 14 Ιανουαρίου 2000 από το ιταλικό Υπουργείο Υγείας.

(8) Τα κράτη μέλη αναγνωρίζουν ότι τα μέτρα που εφαρμόστηκαν από την Ιταλία είναι κατάλληλα.

(9) Εντούτοις, λαμβανομένης υπόψη της εξέλιξης της ασθένειας και του ειδικού επιδημιολογικού χαρακτήρα της, πρέπει να θεσπιστούν ειδικά μέτρα, ώστε να μειωθεί ο κίνδυνος διάδοσης του ιού στον πληθυσμό των πουλερικών.

(10) Τα μέτρα αυτά πρέπει να αντικατοπτρίζουν την ειδική δομή της σχετικής βιομηχανίας στην εν λόγω περιοχή.

(11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Ιταλία οφείλει να εφαρμόσει συμπληρωματικά μέτρα που περιλαμβάνουν τουλάχιστον τις ακόλουθες διατάξεις:

α) Σε όλη την Ιταλία

1. Για τη συλλογή, την αποθήκευση και τη μεταφορά επιτραπέζιων αυγών πρέπει να χρησιμοποιούνται συσκευασίες μιας χρήσης. Οι συσκευασίες καταστρέφονται αμέσως μετά τη χρήση, κατά τρόπο που να εγγυάται την καταστροφή του ιού με μεθόδους εγκεκριμένες από την αρμόδια αρχή.

2. Οι μονάδες συσκευασίας επιτραπέζιων αυγών που βρίσκονται σε άμεση γειτνίαση με κάποια από τις εκμεταλλεύσεις στις οποίες υπάρχουν πτηνά ευαίσθητων ειδών δεν πρέπει να δέχονται αυγά που προέρχονται από εκμεταλλεύσεις οι οποίες βρίσκονται σε επαρχίες όπου έχει επιβεβαιωθεί η παρουσία γρίππης των πουλερικών.

β) Στις περιοχές όπου η παρουσία γρίππης των πουλερικών έχει επιβεβαιωθεί κατά τη διάρκεια των 30 τελευταίων ημερών

1. Τα πάσης φύσεως μέσα που χρησιμοποιούνται για τη μεταφορά των πουλερικών, των αυγών για επώαση, των επιτραπέζιων αυγών και των ζωοτροφών για πουλερικά πρέπει να καθαρίζονται και να απολυμαίνονται αμέσως πριν από την είσοδο σε μια εκμετάλλευση ή παρακείμενη μονάδα, καθώς και αμέσως μετά την αναχώρησή τους, με απολυμαντικά και με μεθόδους που έχουν εγκριθεί από την αρμόδια αρχή. Για τα μέσα μεταφοράς που χρησιμοποιούνται στις ενδοκοινοτικές συναλλαγές, πρέπει να εκδίδεται πιστοποιητικό απολύμανσης, που περιλαμβάνει τουλάχιστον τα στοιχεία που αφορούν τον καθαρισμό και την απολύμανση που αναφέρονται στο παράρτημα.

2. Όλος ο εξοπλισμός φόρτωσης και εκφόρτωσης των φορτηγών πρέπει να καθαρίζεται και να απολυμαίνεται αμέσως πριν και μετά τη χρήση, σύμφωνα με την παράγραφο 1.

3. Τα αυγά προς επώαση, οι συσκευασίες τους και τα μέσα μεταφοράς τους πρέπει να απολυμαίνονται πριν από την αποστολή, σύμφωνα με την παράγραφο 1.

4. Ο υπεύθυνος μιας πτηνοτροφικής εκμετάλλευσης διασφαλίζει ότι όλα τα πρόσωπα που εισέρχονται και εξέρχονται από την εκμετάλλευση εφαρμόζουν αυστηρά μέτρα βιολογικής ασφάλειας και ότι οι επισκέπτες, τα άτομα που είναι επιφορτισμένα με τη σύλληψη των πουλερικών κ.λπ. εφοδιάζονται με καθαρά προστατευτικά ενδύματα και υποδήματα. Το υπεύθυνο πρόσωπο διασφαλίζει επίσης ότι χρησιμοποιούνται κατάλληλα μέσα απολύμανσης στις εισόδους και εξόδους των κτιρίων διαμονής των πουλερικών.

γ) Στις επαρχίες όπου η παρουσία της γρίππης των ορνίθων έχει επιβεβαιωθεί κατά τη διάρκεια των 30 τελευταίων ημέρων

1. Τα πάσης φύσεως μέσα μεταφοράς πουλερικών, αυγών επώασης, επιτραπέζιων αυγών και ζωοτροφών για πουλερικά πρέπει να μεταφέρουν ένα μόνον φορτίο που προορίζεται ή προέρχεται από μία μόνον εκμετάλλευση ή εγκατάσταση κάθε φορά.

2. Τα πάσης φύσεως μέσα μεταφοράς πουλερικών, αυγών για επώαση, επιτραπέζιων αυγών και ζωοτροφών για πουλερικά που αναχωρούν από αυτές τις επαρχίες πρέπει να συνοδεύονται από ένα επίσημο πιστοποιητικό στο οποίο αναφέρεται ότι έχουν καθαριστεί και απολυμανθεί πριν από τη μεταφορά σύμφωνα με το στοιχείο β) σημείο 1. Τα φορτηγά αυτά μεταφέρουν μόνο μία παρτίδα που προορίζεται ή προέρχεται από μία μόνον εκμετάλλευση ή εγκατάσταση.

3. Τα απορρίμματα και η κόπρος των πουλερικών μπορούν να απομακρύνονται από την εκμετάλλευση ή να διασκορπίζονται μόνο μετά από άδεια της αρμόδιας αρχής. Στις άδειες αυτές πρέπει να λαμβάνονται υπόψη οι διατάξεις του κεφαλαίου ΙΙ σημείο δ) του παραρτήματος ΙΙ της οδηγίας 92/40/ΕΟΚ.

Άρθρο 2

Η κεντρική κτηνιατρική αρχή μπορεί να θεσπίσει συμπληρωματικά μέτρα διαφορετικά από εκείνα που προβλέπονται στην παρούσα απόφαση εάν κριθούν αναγκαία για την εξάλειψη της νόσου. Η Ιταλία ενημερώνει αμέσως την Επιτροπή και τα κράτη μέλη σχετικά με αυτά τα μέτρα.

Άρθρο 3

Τα κράτη μέλη μεριμνούν για την εφαρμογή των διατάξεων του άρθρου 1 στοιχείο α) σημείο 1 όσον αφορά όλες τις αποστολές που προορίζονται ή προέρχονται από την Ιταλία.

Άρθρο 4

Τα κράτη μέλη τροποποιούν τα μέτρα που εφαρμόζουν στον τομέα των εμπορικών συναλλαγών ώστε να συμμορφωθούν με την παρούσα απόφαση. Τα κράτη μέλη ενημερώνουν αμέσως την Επιτροπή.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 22 Φεβρουαρίου 2000.

Για την Επιτροπή

David BYRNE

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 395 της 30.12.1989, σ. 13.

(4) ΕΕ L 167 της 22.6.1992, σ. 1.

(5) ΕΕ L 303 της 31.10.1990, σ. 6.

(6) ΕΕ L 300 της 23.11.1999, σ. 19.

(7) ΕΕ L 268 της 13.7.1992, σ. 54.

(8) ΕΕ L 117 της 24.5.1995, σ. 23.

(9) ΕΕ L 268 της 24.9.1991, σ. 35.

(10) ΕΕ L 300 της 23.11.1999, σ. 17.

ΠΑΡΑΡΤΗΜΑ

>PIC FILE= "L_2000050EL.002402.EPS">